Ўзбекистон Республикаси   
Марказий сайлов комиссиясининг   
2025 йил 18 июлдаги 1443-сон қарорига

2-илова

**Ўзбекистон Республикаси Марказий сайлов комиссиясининг   
Одоб-ахлоқ комиссияси тўғрисидаги**

**НИЗОМ**

**1-боб. Умумий қоидалар**

1. Ўзбекистон Республикаси Марказий сайлов комиссиясининг Одоб-ахлоқ комиссияси (бундан буён матнда Комиссия деб юритилади) Ўзбекистон Республикаси Марказий сайлов комиссияси аъзолари (бундан буён матнда Марказий сайлов комиссияси аъзоси деб юритилади) томонидан Ўзбекистон Республикаси Марказий сайлов комиссияси аъзоларининг одоб-ахлоқ қоидаларига (бундан буён матнда Одоб-ахлоқ қоидалари деб юритилади) риоя этилиши билан боғлиқ масалаларни кўриб чиқиш учун тузилади.

2. Комиссия фаолияти Ўзбекистон Республикаси Конституциясига, Ўзбекистон Республикаси Сайлов кодексига, “Ўзбекистон Республикасининг референдуми тўғрисида”ги Ўзбекистон Республикаси Қонунига, бошқа қонунларга, Ўзбекистон Республикаси Марказий сайлов комиссияси Регламентига, шунингдек ушбу Низомга мувофиқ амалга оширилади.

3. Комиссия Ўзбекистон Республикаси Марказий сайлов комиссиясининг (бундан буён матнда Марказий сайлов комиссияси деб юритилади) қарори билан Комиссия раиси ва аъзоларидан иборат, беш кишидан кам бўлмаган таркибда тузилади.

Комиссия таркибига Марказий сайлов комиссияси аъзолари ва Котибияти ходимлари ўртасида обрў-эътиборга сазовор бўлган, унинг фаолиятида салмоқли тажрибага эга шахслар киритилади.

4. Комиссиянинг сон ва шахсий таркиби Марказий сайлов комиссиясининг қарори билан ўзгартирилиши мумкин.

5. Комиссия фаолиятини тўхтатиш, таркибига ўзгартиришлар киритиш ёки янги таркибини тасдиқлаш Марказий сайлов комиссиясининг қарори билан амалга оширилади.

**2-боб. Комиссиянинг ваколатлари**

6. Комиссия ўз ваколатлари доирасида:

Одоб-ахлоқ қоидалари лойиҳасини ишлаб чиқади ва Марказий сайлов комиссиясига тасдиқлаш учун киритади;

Комиссия фаолиятига доир масалалар юзасидан Марказий сайлов комиссиясининг қарорлари лойиҳаларини ишлаб чиқади;

Марказий сайлов комиссияси аъзоси томонидан Одоб-ахлоқ қоидаларига, шунингдек умумий қабул қилинган одоб-ахлоқ нормаларига риоя этилиши масалаларини кўриб чиқади;

Марказий сайлов комиссияси аъзолари ўртасида қоидабузарликларнинг олдини олишга қаратилган комплекс чора-тадбирларни амалга оширади;

Марказий сайлов комиссияси аъзоси томонидан Одоб-ахлоқ қоидаларининг бузилиши билан боғлиқ масалалар юзасидан хулосалар тайёрлайди;

Марказий сайлов комиссиясининг аъзоси томонидан умумий қабул қилинган ахлоқ нормаларини, Одоб-ахлоқ қоидаларини бузадиган, Марказий сайлов комиссияси аъзоси обрўсини тўкадиган ёки нуфузига путур етказадиган хатти-ҳаракатлар содир этилганлиги билан боғлиқ мурожаатларни кўриб чиқади;

жисмоний ва юридик шахсларнинг айрим Марказий сайлов комиссияси аъзоларининг хатти-ҳаракатларига доир мурожаатларини кўриб чиқади;

Марказий сайлов комиссияси аъзосининг қонун ҳужжатларида назарда тутилган ўз ваколатларини амалга ошириши чоғида давлат органлари ва уларнинг мансабдор шахслари томонидан Марказий сайлов комиссияси аъзосининг ҳуқуқлари бузилишлари ҳақидаги аризаларини кўриб чиқади;

Марказий сайлов комиссияси аъзосининг шаъни ва қадр-қимматини ҳимоя қилиш ҳамда Марказий сайлов комиссияси аъзоси фаолиятининг бошқа кафолатларини таъминлаш билан боғлиқ масалаларни кўриб чиқади;

Марказий сайлов комиссияси аъзолари томонидан Одоб-ахлоқ қоидаларига риоя этилиши устидан мониторингни амалга оширади;

Одоб-ахлоқ қоидаларини такомиллаштириш юзасидан таклифлар ишлаб чиқади;

Марказий сайлов комиссияси Раисининг топшириғига биноан Марказий сайлов комиссияси аъзоси томонидан Одоб-ахлоқ қоидаларига риоя этилиши ҳолатини ўрганиб чиқиб, унинг натижалари ҳақида Марказий сайлов комиссияси Раисини хабардор қилади;

Марказий сайлов комиссияси аъзосининг ваколатларини тугатиш тўғрисидаги материалларни Марказий сайлов комиссиясида кўриб чиқиш учун тайёрлайди;

Марказий сайлов комиссияси мажлисида ўз ваколатига кирадиган масалалар юзасидан Комиссия хулосасини тақдим этади;

Комиссия томонидан кўриб чиқилиши учун киритилган масалаларни ҳал этиш учун Комиссия мажлисларига экспертлар ва мутахассисларни таклиф этади;

Марказий сайлов комиссияси аъзоси томонидан Одоб-ахлоқ қоидалари бузилган тақдирда, Марказий сайлов комиссияси аъзоси хусусидаги зарур ахборотни сўраб олади.

Комиссия Марказий сайлов комиссияси қарорларига, шунингдек ушбу Низомга мувофиқ бошқа ваколатларга ҳам эга бўлиши мумкин.

7. Комиссия Марказий сайлов комиссияси аъзолари, таркибий бўлинмалар, бошқа органлар, мансабдор шахслар ва жамоатчилик билан ҳамкорлик қилади.

8. Марказий сайлов комиссияси томонидан киритилган масалаларни Комиссия ўз ваколатлари доирасида кўриб чиқади.

**3-боб. Комиссия ишини ташкил этиш**

9. Комиссия мажлислари заруриятга қараб ўтказилади.

Комиссия мажлислари очиқ тарзда ўтказилади. Зарур ҳолларда Комиссия ёпиқ мажлис ўтказиш тўғрисида қарор қабул қилиши мумкин.

10. Комиссия мажлисини Комиссия раиси, у йўқлигида эса, унинг топшириғига биноан Комиссия аъзоларидан бири олиб боради. Комиссия мажлисида Комиссия котиби томонидан баённома юритилади, уни раислик қилувчи ва котиб имзолайди.

11. Комиссия мажлислари, агар уларда Комиссия аъзолари умумий сонининг камида учдан икки қисми ҳозир бўлса, ваколатлидир.

12. Комиссиянинг келгуси мажлиси тўғрисида унинг котиби Комиссия аъзоларига ёзма равишда, қоида тариқасида, камида икки кун олдин хабар қилади, шунингдек мажлиснинг бошқа иштирокчиларини олдиндан хабардор этади.

13. Комиссия кўриб чиқилаётган масалалар юзасидан қарорларни Комиссиянинг кўпчилик овози билан қабул қилади. Комиссия қарорини унинг мажлисида раислик қилувчи имзолайди.

14. Комиссия раиси:

Комиссия ишини ташкил этади;

Комиссия мажлисларини чақиради ва ўтказади;

Комиссия аъзоларига топшириқлар беради;

Марказий сайлов комиссияси аъзолари, Маркзий сайлов комиссияси таркибий бўлинмалар, бошқа органлар, мансабдор шахслар ва жамоатчилик билан муносабатларда Комиссия номидан иш кўради;

Марказий сайлов комиссияси мажлисларида Комиссия фаолияти тўғрисидаги ахборот билан сўзга чиқади;

Марказий сайлов комиссиясига Комиссия фаолияти тўғрисида ҳисобот тақдим этади.

15. Комиссия аъзоси Комиссия мажлисида ҳозир бўлиши ва ўз зиммасига юклатилган мажбуриятларни бажариши шарт.

Комиссия аъзоси Комиссия мажлисида ҳозир бўлиш имкони бўлмаганда Комиссия раисини олдиндан хабардор этиши шарт.

16. Комиссия аъзоси:

Комиссия томонидан кўриб чиқиладиган барча масалалар бўйича овоз беришга;

Комиссиянинг кўриб чиқиши учун масалалар ва таклифлар киритишга;

қарорлар тайёрланишида, муҳокамасида, қабул қилинишида, шунингдек уларнинг амалга оширилишини ташкил этиш ҳамда бажарилишини назорат қилишда иштирок этишга;

кўриб чиқилаётган масалага доир ҳужжатлар, маълумотномалар ва бошқа зарур ахборот билан танишиб чиқишга;

Комиссия қарорига рози бўлмаган тақдирда ўз нуқтаи назарини баён этишга ҳақли.

Комиссия аъзоси ушбу Низомга мувофиқ бошқа ҳуқуқларга ҳам эга бўлиши мумкин.

**4-боб. Одоб-ахлоқ қоидалари бузилиши билан боғлиқ масалаларни кўриб чиқиш тартиби**

17. Комиссия Одоб-ахлоқ қоидаларининг бузилиши билан боғлиқ масалаларни:

Марказий сайлов комиссияси Раисининг топшириғига биноан;

Марказий сайлов комиссияси аъзосининг, шунингдек жисмоний ва юридик шахсларнинг мурожаатларига биноан;

ўз ташаббуси билан кўриб чиқади.

Жисмоний ва юридик шахсларнинг мурожаатлари қонун ҳужжатларида белгиланган тартиб ва муддатларда кўриб чиқилади.

18. Марказий сайлов комиссияси аъзоси ўзининг ҳуқуқи, шаъни ва қадр-қиммати, ишчанлик обрўсига дахл қиладиган асоссиз ариза тақдим этилган тақдирда амалдаги қонун ҳужжатларига мувофиқ уларни ҳимоя қилишга ҳақли.

19. Комиссия мажлисига, ҳақиқий ҳолатларни аниқлаш ва холисона қарор қабул қилиш мақсадида, ўзига нисбатан масала кўриб чиқилаётган Марказий сайлов комиссияси аъзоси, зарур бўлган ҳолларда эса, аризачилар ва бошқа шахслар таклиф этилади. Комиссия мажлисининг вақти ва жойи ҳақида тегишли равишда хабардор этилган шахсларнинг келмаслиги аризани ёки шикоятни, шунингдек Марказий сайлов комиссияси Раисининг топшириғини кўриб чиқиш учун тўсқинлик қилмайди.

20. Комиссия мажлисида:

кун тартибидаги масала ўқиб эшиттирилади;

Марказий сайлов комиссияси Раисининг топшириғи ёки Марказий сайлов комиссияси аъзоси томонидан Одоб-ахлоқ қоидалари бузилганлиги тўғрисидаги мурожаат ўқиб эшиттирилади;

Одоб-ахлоқ қоидалари бузилганлиги тўғрисида ўзига нисбатан шикоят ёки ариза тушган Марказий сайлов комиссияси аъзоси, зарур бўлган ҳолларда эса, аризачи эшитилади.

21. Марказий сайлов комиссияси аъзоси Комиссияга ўз ҳуқуқлари, шаъни ва қадр-қимматининг ҳимояси учун материаллар ҳамда бошқа ахборотни тақдим этишга ҳақли.

22. Комиссия ўзига келиб тушган ариза, шикоят материаллари ёки Марказий сайлов комиссияси Раисининг топшириғини кўриб чиқиш якунлари бўйича:

Марказий сайлов комиссияси аъзосининг ҳаракатларида Одоб-ахлоқ қоидаларининг бузилиши фактининг мавжудлигини ва бундай ҳолатда Марказий сайлов комиссияси аъзосига нисбатан аниқ таъсир кўрсатиш чораларини;

Марказий сайлов комиссияси аъзосининг ҳаракатларида Одоб-ахлоқ қоидалари бузилиши фактининг мавжуд эмаслигини белгилайди.

23. Одоб-ахлоқ қоидаларининг Марказий сайлов комиссияси аъзоси томонидан бузилганлиги факти аниқланган тақдирда, Комиссия:

Марказий сайлов комиссияси аъзосига нисбатан огоҳлантириш тарзидаги таъсир кўрсатиш чорасини қўллаш тўғрисида;

Марказий сайлов комиссиясига Марказий сайлов комиссияси аъзосининг ваколатларини тугатиш ҳақида таклиф киритиш тўғрисида қарор қабул қилишга ҳақли.

24. Марказий сайлов комиссияси аъзосининг ҳаракатларида Одоб-ахлоқ қоидалари бузилиши фактининг мавжуд эмаслиги аниқланган тақдирда, мурожаат кўриб чиқилмайди.

25. Комиссия қабул қилинган қарор ҳақида аризачига, ўзига нисбатан масала кўриб чиқилган Марказий сайлов комиссияси аъзосига ва Марказий сайлов комиссиясига ёзма равишда маълум қилади.

26. Комиссия қарори устидан Марказий сайлов комиссиясига шикоят қилиш мумкин. Марказий сайлов комиссияси Комиссия қарорини бекор қилишга ва ўз ваколати доирасида бошқа қарор қабул қилишга ҳақли.

27. Марказий сайлов комиссияси аъзоси томонидан Марказий сайлов комиссияси мажлиси жараёнида Одоб-ахлоқ қоидаларининг бузилишига йўл қўйилган тақдирда Марказий сайлов комиссияси мажлисида раислик қилувчи Марказий сайлов комиссиясининг Регламентига мувофиқ чоралар кўради, шунингдек Комиссияга Марказий сайлов комиссияси аъзоси томонидан Одоб-ахлоқ қоидаларининг бузилганлиги масаласини кўриб чиқишни таклиф этишга ҳақли.

28. Мурожаат унинг ташаббускори томонидан Комиссия қарори қабул қилингунига қадар қайтариб олиниши мумкин.

29. Тарафларнинг ярашуви, шунингдек Марказий сайлов комиссияси аъзоси ўз хоҳиши билан ошкора узр сўраган ҳолларида, ўзига нисбатан таъсир чоралари қўлланилишидан озод этилиши мумкин.